ธปท.ร่วมแบงก์หนุนใช้มาตรฐานกลางชำระเงินอิเล็กทรอนิกส์
ธปท.ลงนามร่วมกับแบงก์ ภาคธุรกิจสนับสนุนการ ใช้มาตรฐานกลางข้อความการชำระเงินทางอิเล็กทรอนิกส์ ช่วยอำนวยความสะดวก ลดขั้นตอนการจัดการ และลดต้นทุน
27 ต.ค. 2553

ธปท.ลงนามร่วมกับแบงก์ ภาคธุรกิจสนับสนุนการ ใช้มาตรฐานกลางข้อความการชำระเงินทางอิเล็กทรอนิกส์ ช่วยอำนวยความสะดวก ลดขั้นตอนการจัดการ และลดต้นทุน
นางอัจนา ไวความดี รองผู้ว่าการด้านบริหาร ธนาคารแห่งประเทศไทย(ธปท.) ในฐานะรองประธานระบบการชำระเงิน(กรช.) และผู้บริหารธปท.ในสายระบบชำระเงิน ได้ลงนามในบันทึกความตกลง(MOU)ในการส่งเสริมการใช้มาตรฐานข้อความการชำระเงินทางอิเล็กทรอนิกส์ในระดับผู้ประกอบการกับตัวแทนหน่วยงานนำร่อง  18 แห่ง ซึ่งมีทั้งธนาคารพาณิชย์ หน่วยงานรัฐ และผู้ประกอบการภาคเอกชน เพื่อร่วมกันผลักดันและนำมาตรฐานกลางข้อความการชำระเงินทางอิเล็กทรอนิกส์(Nation Payment Message Standard:NPMS) ซึ่งปัจจุบันมีรูปแบบข้อความมาตรฐานในบริการชำระเงิน 6 ประเภทแล้ว ที่จะนำมาใช้ให้แพร่หลายขึ้นในการติดต่อชำระเงินผ่านระบบอิเล็กทรอนิกส์ เป็นการนำล่องก่อนเพื่อเตรียมความพร้อมที่จะประกาศใช้ทั่วไปในช่วงปี2554-2555 
สำหรับรูปแบบการชำระเงิน 6 ประเภท ที่ธปท.จัดให้มีระบบมาตรฐานกลาง คือ Direct Credit, Direct Debit , Check Outsourcing, ITMX Bulk Payment, BAHTNET และ International Payment  
“การทำแบบข้อความหรือข้อมูลที่มีมาตรฐานกลาง จะช่วยให้ในการยื่นเรื่องการกรอบแบบฟอร์มในการติดต่อชำระเงินผ่านระบบอิเล็กทรอนิกส์แต่ละประเภทมีมาตรฐานการทำ ช่วยให้สะดวก ปฏิบัติง่ายขึ้น และช่วยลดต้นทุนการดำเนินการด้วย เพราะไม่ต้องมาทำแบบฟอร์มหลายอย่างให้ยุ่งยากใช้มาตรฐานกลางได้เลย มีประโยชน์ทั้งกับแบงก์และผู้ประกอบการในภาคธุรกิจ บริษัทเอกชน หน่วยงานราชการด้วย” นางอัจนากล่าว 
ทั้งนี้ หน่วยงานที่ลงนามMOUร่วมกับธปท.ทั้ง 18 แห่งประกอบด้วย ธนาคารกรุงไทย ธนาคารกรุงเทพ ธนาคารกรุงศรีอยุธยา ธนาคารกสิกรไทย ธนาคารทหารไทย ธนาคารไทยพาณิชย์ ธนาคารสแตนดาร์ดชาร์เตอร์ด(ไทย) ธนาคารดอยซ์แบงก์ เอจี ธนาคารมิซูโฮ คอร์ปอเรต บริษัทปูนซิเมนต์ไทย บริษัททรูมันนี่ บริษัทยูไนเต็ด แดรี่ฟูดส์ กรมศุลกากร การไฟฟ้าฝ่ายผลิตแห่งประเทศไทย บริษัทเอสเอพีฯ(ไทยแลนด์) บริษัทคริสตอลซอฟท์ บริษัทเน็ตเบย์ และบริษัทเทรดสยาม